Șase noi camere au fost amplasate pentru urmărirea șoferilor care circulă fără roviniete. Noile puncte de control sunt vor funcționa începând de joi, 26 septembrie, pe reţeaua de drumuri naţionale şi autostrăzi din România, informează Compania Naţională de Administrare a Infrastructurii Rutiere (CNAIR).

Punctele de control ce urmează a fi puse în funcţiune sunt amplasate în zona punctelor de trecere a frontierei Zimnicea, Turnu Măgurele, Foeni, Moraviţa, Jimbolia şi Vama Veche.

Odată cu inaugurarea noilor amplasamente, numărul punctelor fixe de control valabilitate rovinietă ajunge la 92, pe întreaga reţea de drumuri naţionale şi autostrăzi. Punctele de control fac parte din Sistemul Informatic de Emitere Gestiune şi Monitorizare a Rovinietei (SIEGMCR), deţinut de CNAIR.

CNAIR menţionează că a pus la dispoziţia conducătorilor auto, pe portalurile www.cnadnr.ro (secţiunea Verificare Rovinietă) şi www.erovinieta.ro, un instrument prin care se poate verifica valabilitatea rovinietei, prin introducerea datelor vehiculului (număr de înmatriculare, număr de identificare).

Sursa: Agerpres